ઉત્તરાખંડમાં વૃક્ષો બચાવવા માટે ચિપકો આંદોલન થયું હતું, તેમાં આ જ રીતે ગામના લોકો વૃક્ષોને વળગીને આંદોલન કરતા હતા. તે ચિપકો આંદોલનના મૂળિયા આ રાજસ્થાનના રણમાં વસતા આમ અભણ, પણ કુદરતને ભણી ગયેલા લોકોમાં હતા. બિશનોઇ જીવ દઈ શક્યો, કેમ કે તેમના માટે આ જ ધર્મ હતો. પ્રકૃત્તિ એ જ ઇશ્વર અને એ જ ધર્મ એવું તેમના ગુરુ 1542માં કહી ગયા હતા. ગુરુનું નામ જામનેશ્વરજી મહારાજ, જે તેમના માટે અવતારી પુરુષ હતા. ભારતની પરંપરા પ્રમાણે તેમને વિષ્ણુના અવતાર માનવામાં આવે છે, પણ વિષ્ણુ પરથી બિશનોઇ શબ્દ નથી આવ્યો. બિશનોઇનો અર્થ થાય છે વીસ અને નવ સૂત્રો. બિશ એટલે 20 અને નોઇ એટલે નવ એમ કુલ 29 નિયમો ગુરુએ પાળવાનો આદેશ આપ્યો હતો.